KOMISIJOS SPRENDIMAS
2005 m. liepos 6 d.
suteikiantis leidžiančias nukrypti nuostatas, kad valstybių narių statistikos sistemos atitiktų Europos Parlamento ir Tarybos reglamentą (EB) Nr. 501/2004 dėl valdžios sektoriaus ketvirtinių finansinių sąskaitų
(pranešta dokumentu Nr. C(2005) 1861)
(Tik tekstai čekų, danų, vokiečių, estų, graikų, ispanų, prancūzų, anglų, italų, latvių, lietuvių, lenkų, slovėnų ir slovakų kalbomis yra autentiški)
(2005/488/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. kovo 10 d. Europos Parlamento ir Tarybos reglamentą (EB) Nr. 501/2004 dėl ketvirtinių finansinių ataskaitų valdžios sektoriui (1), ypač į jo 6 straipsnio 3 ir 4 dalis,
atsižvelgdama į Čekijos Respublikos, Danijos Karalystės, Vokietijos Federacinės Respublikos, Estijos Respublikos, Graikijos Respublikos, Ispanijos Karalystės, Prancūzijos Respublikos, Airijos, Italijos Respublikos, Kipro Respublikos, Latvijos Respublikos, Lietuvos Respublikos, Liuksemburgo Didžiosios Hercogystės, Maltos Respublikos, Austrijos Respublikos, Lenkijos Respublikos, Slovėnijos Respublikos ir Slovakijos Respublikos prašymus,
kadangi:
(1)
Reglamento (EB) Nr. 501/2004 tikslas nustatyti ir sudaryti pagrindinių ESS 95 finansinių sandorių ir finansinių aktyvų bei pasyvų fondų kategorijų charakteristikų sąrašą valdžios sektoriui ir kiekvienai valdžios sektoriaus daliai. Valstybių narių prašoma nuosekliai kas ketvirtį perduoti duomenis Komisijai (Eurostatui).
(2)
Tačiau pagal Reglamento (EB) Nr. 501/2004 6 straipsnio 3 ir 4 dalis Komisija įgaliota suteikti valstybėms narėms vieną arba daugiau leidžiančių nukrypti nuostatų pagal grafiką, nustatytą reglamentu dėl ketvirčio duomenų pateikimo. Tos leidžiančios nukrypti nuostatos suteikiamos skirtingiems tikslams ir joms taikomos skirtingos sąlygos.
(3)
Pagal Reglamento (EB) Nr. 501/2004 nuostatas tam tikros valstybių narių institucijos savo laiške paprašė suteikti leidžiančias nukrypti nuostatas, kad jos galėtų pritaikyti savo nacionalines statistikos sistemas prie reglamento reikalavimų.
(4)
Remiantis informacija, pateikta Eurostatui, valstybių narių prašymo suteikti leidžiančias nukrypti nuostatas priežastis - poreikis iš esmės pertvarkyti nacionalines statistikos sistemas, kad jos visiškai atitiktų Reglamentą (EB) Nr. 501/2004. Todėl turėtų būti suteiktos visos prašomos leidžiančios nukrypti nuostatos,
NUSPRENDĖ:
1 straipsnis
Leidžiančios nukrypti nuostatos suteikiamos valstybėms narėms, išvardytoms priede pagal jame nurodytas sąlygas ir apribojimus, kad valstybės narės galėtų pritaikyti atitinkamas nacionalines statistikos sistemas prie Reglamento (EB) Nr. 501/2004 reikalavimų.
2 straipsnis
Šis sprendimas taikomas Čekijos Respublikai, Danijos Karalystei, Vokietijos Federacinei Respublikai, Estijos Respublikai, Graikijos Respublikai, Ispanijos Karalystei, Prancūzijos Respublikai, Airijai, Italijos Respublikai, Kipro Respublikai, Latvijos Respublikai, Lietuvos Respublikai, Liuksemburgo Didžiajai Hercogystei, Maltos Respublikai, Austrijos Respublikai, Lenkijos Respublikai, Slovėnijos Respublikai ir Slovakijos Respublikai.
Priimta Briuselyje, 2005 m. liepos 6 d.